Mons 19: Minikurs: Korleis handtere språkdata etter beste praksis?
Påmelding: Bruk denne lenka: Påmelding minikurs i datahandtering (uib.no)

Styrking av den språkfaglege e-vitskapen i tråd med FAIR
Det er utvikla gode standardar, retningslinjer, datalager og dataverktøy for arbeidet med språklege data. Likevel er det framleis ei utfordring å styrkje e-vitskapen på det språkfaglege området i tråd med FAIR-prinsippa. At verktøy og standardar finst, er ikkje i seg sjølv nok til å oppnå denne dreiinga. Vi føreslår difor eit minikurs på MONS 19 som har mål om å løfte data-livssyklus-perspektivet. Vi trur dette best kan gjerast som ein kombinasjon av presentasjonar og eigenøving, på eit samanhengande, aktiviserande minikurs om temaet forskingsdata. Omfanget på kurset vert 3 timar.
 
Innhald og målgruppe for kurset
Planlegg du å gå i gang med eit forskingsprosjekt der du/forskingsgruppa di skal samla inn og handtera data? Eller skal du rettleia ein student som skal i gang med eit slikt prosjekt? På dette minikurset vil du få ei praktisk innføring og oppdatering på beste-praksis-tilrådingar for datahandtering. Målet er at denne informasjonen skal hjelpa deg med å få dreis på datahandtering alt frå søknad og planlegging og gjennom heile prosjektet. Det vil også hjelpa deg med å oppfylla krav og tilrådingar frå institusjonen din, finansiørar (t.d. EU, NFR) og utgjevarar (t.d. tidsskrift).

Arrangør
Minikurset blir arrangert av partnarar i prosjektet Clarino+, mellom dei er UiT Noregs arktiske universitet, Universiteta i Bergen og Oslo, samt Norges handelshøyskole NHH og Sikt (tidlegare Norsk senter for forskingsdata). 

Programskisse
Minikurset startar med ei innføring i generelle prinsipp for god datahandtering og er deretter delt inn i tematiske bolkar etter dei ulike fasane i eit forskingsprosjekt. Kvar bolk startar med ein kort introduksjon etterfølgd av praktiske øvingsoppgåver og tid til spørsmål og diskusjon.
Ut ifrå den interessa som vert meld inn ved påmeldinga, vil vi fokusere kurset på dei tema som er mest aktuelle for deltakarane, eventuelt legge ein del av kurset opp som parallelle sesjonar. Dei aktuelle bolkane er:

1. Om FAIR handtering av språkdata
Denne bolken gjev ei kort innføring i FAIR-prinsippa, som dei siste åra har etablert seg som dei mest brukte generelle tilrådingane for korleis forskingsdata bør handterast, slik at dei i størst mogleg grad kjem til nytte for forskarsamfunnet og samfunnet elles. Vi ser på kvart av elementa i FAIR (Findable, Accessible, Interoperable, Reusable), kva dei betyr for handteringa av språkdata i dei ulike fasane av eit forskingsprosjekt, og kva støttetenester og ressursar som er tilgjengelege for å gjera jobben til den enkelte forskaren lettare.

2. Planlegging
I denne bolken tek vi for oss sentrale spørsmål rundt planlegging av datahandtering i eit forskingsprosjekt:
· Kva er viktig å ha med seg i ein datahandteringsplan?
· Når skal eit prosjekt meldast inn til Sikt?
· Kva etiske retningsliner gjeld for ulike typar data?
· I kva tilfelle skal ein søkja om samtykke?
· Korleis kan ein utforma eit samtykkeskjema, slik at data kan gjerast så FAIR som mogleg også etter at prosjektet er avslutta?
· Kva verktøy finst det for å gjera planlegging av datahandtering enklare?

3. Innsamling og søk
I denne bolken får du råd om metodar og verktøy som skal hjelpa deg med å koma i gang med søk etter eksisterande data og innsamling av nye data. Du vil få svar på spørsmål som:
· Kor kan eg søkja på eksisterande data som kan vera relevante for prosjektet mitt?
· Kva må eg passa på når eg skal gjenbruka andre sine data, t.d. med tanke på lisensar og sitering?
· Kva reglar gjeld for ulike typar av forskingsdata, t.d. sensitive data?
· Kva verktøy finst det for innsamling/generering av ulike typar forskingsdata?
· Kor skal data lagrast under innsamling?
· Korleis bør data dokumenterast under innsamling?

4. Bearbeiding og analyse av data
Innsamla data skal som regel leggjast til rette for vidare analyse. Også i denne fasen er det ei rekkje spørsmål å ta stilling til:
· Kor skal eg lagra data på ein sikker måte?
· Korleis overfører eg data på ein trygg måte frå ei mobil eining (t.d. opptakar) til eit lagringsområde?
· Korleis kan eg dela data med samarbeidspartnarar?
· Kva verktøy finst det for å bearbeiing av ulike typar data?
· Korleis bør eg strukturera mapper og filnamn?





5. Arkivering/publisering av data
Stadig fleire institusjonar, finansiørar og utgjevarar krev eller tilrår at forskingsdata som ligg til grunn for ein studie, skal gjerast så ope tilgjengelege som mogleg. I denne bolken ser vi nærare på korleis du kan oppfylla dette kravet for den typen data du jobbar med. Vi tek for oss spørsmål som:
· Kva arkiv kan eg bruka for å gjera dataa mine tilgjengelege?
· Korleis skal data leggjast til rette for arkivering?
· Kva må til for at eg kan publisera data med personidentifiserande informasjon?
· Kva lisens skal eg velja for datasettet mitt?

Komité
· Rune Kyrkjebø (UiB)
· Juliane Tiemann (UiB)
· Hilde Johansen (UiB)
· Helene N. Andreassen (UiT)
· Trond Kvamme (Sikt)


Kontakt og påmelding
Vi planlegg å fokusere minikurset etter påmeldinga, alt etter kva tema og datatypar som er spesielt interessant for deltakarane, t.d. korpus, kvantitative data, rettigheitshandtering etc. I den forbindelse vil vi ta kontakt med dei påmelde til minikurset i etterkant av påmeldinga til MONS 19. Men du kan allereie no fylle ut påmeldingslenka ovanfor.

